На основу члана 5. Став 3. Закона о порезима на имовину ("Сл. гласник РС", бр. 26/2001, "Сл. лист СРЈ", бр. 42/2002 - одлука СУС и "Сл. гласник РС", бр. 80/2002, 80/2002 - др. закон, 135/2004, 61/2007, 5/2009, 101/2010, 24/2011, 78/2011, 57/2012 - одлука УС, 47/2013, 68/2014 - др. закон, 95/2018, 99/2018 - одлука УС....86/2019, 144/2020 и 118/21), члана 85. став 1. тачка 1. Статута општине Блаце („Службени лист општине Блаце“, број:5/19), Одељење за буџет, финансије, локалну пореску администрацију и јавне набавке доставља:

**НАЦРТ ОДЛУКЕ**

**О ВИСИНИ СТОПЕ АМОРТИЗАЦИЈЕ ЗА УТВРЂИВАЊЕ ПОРЕЗА НА ИМОВИНУ**

 **НА ТЕРИТОРИЈИ ОПШТИНЕ БЛАЦЕ**

**Члан 1.**

Овом одлуком утврђује се висина стопе амортизације за коју се умањује вредност непокретности, осим земљишта, која чини основицу за утврђивање пореза на имовину обвезника који не воде пословне књиге, на непокретностима, осим земљишта, које се налази на територији општине Блаце.

**Члан 2.**

Стопа амортизације из члана 1. Ове одлуке износи 1% годишње, применом пропорционалне методе, а највише до 40% .

**Члан 3.**

Ступањем на снагу ове одлуке престаје да важи Одлука о утврђивању елемената пореза на имовину за територију општине Блаце („Службени лист општине Блаце“, број: 6/13 и 2/14).

**Члан 4.**

Ова Одлука ће бити објављена у “Службеном листу општине Блаце”,а после ступања снагу, и на Интернет порталу општине Блаце - www.blace.org.rs

 **Члан 5.**

 Ова Одлука ступа на снагу осмог дана од дана објављивања у „Службеном листу општине Блаце“, а примењиваће се од 1. јануара 2023.године.

Број: III- 03-436- 2145/2022

У Блацу, 03.10.2022.године

Руководилац одељења НАЧЕЛНИК

 Наташа Коцић Јасмина Лапчевић с.р.

Порески инспектор

 Ивана Дуњић с.р.

 ОБРАЗЛОЖЕЊЕ

Законски основ за доношење Одлуке о утврђивању стопе амортизације чини члан 5. став 3. Закона, према коме се вредност непокретности која чини основицу пореза на имовину за непокретности обвезника који не води пословне књиге, осим земљишта, може умањити за амортизацију по стопи једнакој за све непокретности на територији јединице локалне самоуправе, која износи до 1% годишње применом пропорционалне методе, а највише до 40%, почев од истека сваке календарске године у односу на годину у којој је извршена изградња, односно последња реконструкција објекта, на основу одлуке скупштине јединице локалне самоуправе о висини стопе амортизације која важи на дан 1. јануара године за коју се утврђује порез на имовину и која је објављена у складу са Законом.

Јединица локалне самоуправе има овлашћење, али не и обавезу, да донесе одлуку о стопи амортизације за коју се умањује вредност непокретности која чини основицу пореза на имовину пореског обвезника који не води пословне књиге:

- физичким лицима која остварују приходе од самосталне делатности у складу са законом којим се уређује опорезивање дохотка грађана - предузетницима који порез на доходак грађана на приходе од самосталне делатности плаћају на паушално утврђен приход (независно од врсте непокретности на коју се порез плаћа: земљиште, стан у коме станују, стан који издају у закуп, пословни простор који користе за обављање делатности...);

- другим лицима која не воде пословне књиге у складу са прописима Републике Србије (на пример, страним физичким лицима);

- фондовима без својства правног лица који не воде пословне књиге у складу са прописима у Републици Србији;

- предузетницима који воде пословне књиге - за имовину која није евидентирана у њиховим пословним књигама (на пример, за стан у коме станују).

За доношење ове одлуке надлежна је скупштина јединице локалне самоуправе.

Одлуком о висини стопе амортизације може се прописати стопа амортизације само за непокретности обвезника који не води пословне књиге - осим за земљиште (пољопривредно, грађевинско, шумско и друго). Међутим, не може се уредити висина стопе амортизације за земљиште обвезника који не води пословне књиге, нити за непокретности (укључујући и земљиште) обвезника који води пословне књиге, а ако се и утврди - не може се умањивати по том основу.

Стопа амортизације одлуком се може прописати:

- до 1% годишње (тј. може бити мања од 1%, може износити 1%, али не може бити виша од 1%);

- до 40% укупно (што значи да може бити мања од 40%, може износити 40%, али не може бити виша од 40% укупно по основу свих година старости објекта).

Скупштина јединице локалне самоуправе овлашћена је да утврди не само годишњу стопу амортизације, већ и укупну стопу до које се умањује основица пореза на имовину за објекте обвезника који не води пословне књиге.

Вредност непокретности , осим земљишта, може се умањити за амортизацију по стопи једнакој за све непокретности на територији јединице локалне самоуправе, која износи до 1% годишње применом пропорционалне методе, а највише до 40%, почев од истека календарске године у односу на годину у којој је извршена изградња, односно реконструкција објекта.

Одељење за буџет, финансије, локалну

 пореску администрацију и

 јавне набавке